"ประสาร"ยอมรับธปท.โดดแทรกแซงเงินบาทหลังเคลื่อนไหวผันผวน
ผู้ว่าธปท.ยอมรับเข้าแทรกแซงเงินบาท หลังเคลื่อนไหว 2 ทิศทาง-ติดตามใกล้ชิด
5 ส.ค. 2554

ผู้ว่าธปท.ยอมรับเข้าแทรกแซงเงินบาท หลังเคลื่อนไหว 2 ทิศทาง-ติดตามใกล้ชิด
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวยอมรับ ธปท.มีการเข้าแทรกแซงดูแลค่าเงินบาท หลังจากช่วงนี้เงินบาทมีการเคลื่อนไหว 2 ทิศทาง เนื่องจากความกังวลปัญหาเศรษฐกิจโลกที่อ่อนไหว  ทั้งนี้ ธปท.ได้มีการติดตามสถานการณ์ใกล้ชิด พร้อมยืนยันว่า ยังใช้เครื่องมือเดิมในการจัดการดูแลได้ แต่ได้เตรียมความพร้อมที่จะใช้เครื่องมือในการดูแลอย่างอื่นไว้แล้ว นักบริหารเงิน ธนาคาร ซีไอเอ็มบี ไทย (CIMBT) กล่าวถึงการเคลื่อนไหวค่าเงินบาทในวันนี้ว่า เปิดตลาดที่ระดับ 29.97/29.99 บาท/เหรียญสหรัฐ โดยมีกรอบการเคลื่อนไหวที่ระดับ 29.85-30.00 บาท/เหรียญสหรัฐ แต่ขอให้ติดตามตัวเลขการจ้างงานนอกภาคการเกษตรสหรัฐในคืนนี้ว่าจะออกมาเป็นเช่นไร
ทั้งนี้ การอ่อนค่าของเงินบาทสอดคล้องกับค่าเงินสกุลอื่นในภูมิภาค จากความกังวลปัญหาเศรษฐกิจสหรัฐและยุโรป ซึ่งอาจกดดันการขยายตัวเศรษฐกิจโลกในปีนี้